PATVIRTINTA

Lietuvos Respublikos

vyriausiosios rinkimų komisijos

2019 m. gruodžio 17 d. sprendimu Nr. Sp-431

**INTERNETINIŲ PRITARIMO PAREIŠKIMŲ**

**RINKIMO SISTEMŲ SERTIFIKAVIMO**

**TVARKOS APRAŠAS**

**I SKYRIUS**

**BENDROSIOS NUOSTATOS**

1. Internetinių pritarimo pareiškimų rinkimo sistemų sertifikavimo tvarkos apraše (toliau – Aprašas) nustatoma internetinių pritarimo pareiškimų rinkimo sistemų sertifikavimo tvarka.

2. Pagrindinės Apraše vartojamos sąvokos suprantamos taip, kaip jos apibrėžtos 2019 m. balandžio 17 d. Europos Parlamento ir Tarybos reglamente (ES) 2019/788 dėl Europos piliečių iniciatyvos (toliau – Reglamentas (ES) 2019/788) (OL 2019 L 130, p. 55), 2019 m. spalio 22 d. Komisijos įgyvendinimo reglamente (ES) 2019/1799, kuriuo pagal Europos Parlamento ir Tarybos reglamentą (ES) 2019/788 dėl Europos piliečių iniciatyvos nustatomos atskirų internetinių pritarimo pareiškimų rinkimo sistemų techninės specifikacijos (toliau – Komisijos įgyvendinimo reglamentas (ES) 2019/1799) (OL 2019 L 274, p. 3), 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL 2016 L 119, p. 1) (toliau – BDAR), ir Lietuvos Respublikos vyriausiosios rinkimų komisijos įstatyme.

**II SKYRIUS**

**SISTEMOS SERTIFIKAVIMAS**

3. Europos Sąjungos piliečių iniciatyvos organizatoriai (toliau – organizatoriai), norėdami sertifikuoti internetinę pritarimo pareiškimų rinkimo sistemą, Vyriausiajai rinkimų komisijai turi pateikti:

3.1. prašymą dėl internetinės pritarimo pareiškimų rinkimo sistemos sertifikavimo;

3.2. deklaraciją dėl internetinės pritarimo pareiškimų rinkimo sistemos sertifikavimo atitikties Reglamentui (ES) 2019/788 (Aprašo priedas), kuri pateikiama kartu su šiais dokumentais:

3.2.1. rizikos analizės ataskaita;

3.2.2. incidentų, galinčių pakenkti sistemos saugumui, prevencijos ir jų poveikio mažinimo priemonių aprašas;

3.2.3. likutinės rizikos aprašas;

3.2.4. įgyvendintų ir patikrintų saugumo priemonių aprašas;

3.2.5. numatytų organizacinių priemonių, padedančių gauti informacijos apie naujas grėsmes ir saugumo gerinimą, aprašas;

3.2.6. deklaracija, kad per visą rinkimo procesą bus laikomasi Reglamento (ES) 2019/788 11 straipsnio 4 dalyje nustatytų sertifikavimo reikalavimų, ir, kad bus taikomi būtini procesai tam užtikrinti.

3.3. įsiskverbimo testo išvada;

3.4. laisvos formos deklaraciją dėl internetinės pritarimo pareiškimų rinkimo sistemos atitikimo BDAR reikalavimams ir dokumentą, patvirtinantį saugumo pareigūno, atsakingo už sistemos saugumą ir saugų surinktų pritarimo pareiškimų perdavimą Komisijai, paskyrimą.

4. Dokumentai, nurodyti 3.2.1, 3.2.2, 3.2.3, 3.2.4, 3.2.5, 3.2.6 ir 3.3. papunkčiuose, turi būti patvirtinti sertifikuoto informacinių technologijų auditoriaus.

5. Organizatoriai turi pateikti informacinių technologijų auditoriaus kvalifikaciją patvirtinantį sertifikatą (*CISA*, *CISM* arba lygiavertį tarptautiniu mastu pripažįstamą sertifikatą).

**III SKYRIUS**

**BAIGIAMOSIOS NUOSTATOS**

6. Vyriausioji rinkimų komisija, per vieną mėnesį nuo prašymo gavimo datos nustačiusi, kad internetinė pritarimo pareiškimų rinkimo sistema atitinka privalomuosius reikalavimus, išduoda sertifikatą, kuriuo patvirtinama internetinės pritarimo pareiškimų rinkimo sistemos atitiktis Reglamentui (ES) 2019/788.

7. Lietuvos Respublikos teisės aktai numato atsakomybę už teisės aktų, reglamentuojančių Europos Sąjungos piliečių iniciatyvą ir asmens duomenų tvarkymą, pažeidimus.

\_\_\_\_\_\_\_\_\_\_\_\_

Internetinių pritarimų pareiškimų rinkimo sistemų sertifikavimo

tvarkos aprašo

priedas

**DEKLARACIJA**

**DĖL INTERNETINĖS PRITARIMO PAREIŠKIMŲ RINKIMO SISTEMOS SERTIFIKAVIMO ATITIKTIES REGLAMENTUI (ES) 2019/788**

*(data)*

Europos Sąjungos piliečių iniciatyvos organizatoriai deklaruoja, kad Internetinė pritarimo pareiškimų rinkimo sistema …. (svetainės adresas), skirta pritarimo (pasiūlytos piliečių iniciatyvos pavadinimas) pareiškimams rinkti, atitinka:

1) susijusias Reglamento (ES) 2019/788 nuostatas;

2) reikalavimus, numatytus Komisijos įgyvendinimo Reglamente (ES) 2019/1799.

Internetinės pritarimo pareiškimų rinkimo sistemoje kaupiami duomenys saugomi duomenų centre ... (*duomenų centro adresas)*, kurį administruoja *(duomenų centro valdytojo pavadinimas).*

Pateikiamų dokumentų sąrašas:

1. rizikos analizės ataskaita;
2. incidentų, galinčių pakenkti sistemos saugumui, prevencijos ir jų poveikio mažinimo priemonių aprašas;
3. likutinės rizikos aprašas;
4. įgyvendintų ir patikrintų saugumo priemonių aprašas;
5. numatytų organizacinių priemonių, padedančių gauti informacijos apie naujas grėsmes ir saugumo gerinimą, aprašas;
6. deklaracija, kad per visą rinkimo procesą bus laikomasi Reglamento (ES) 2019/788 11 straipsnio 4 dalyje nustatytų sertifikavimo reikalavimų, ir, kad bus taikomi būtini procesai tam užtikrinti;
7. informacinių technologijų auditoriaus kvalifikaciją patvirtinantis sertifikatas.

Europos Sąjungos piliečių iniciatyvos organizatorių vardu

*(vardas, pavardė) (parašas)*